TASCO โชว์กำไรไตรมาส 3 แตะ 1.9 พันล. อานิสงส์ราคา “ยางมะตอย” พุ่ง!
TASCO โชว์กำไรไตรมาส 3 แตะ 1.9 พันล. อานิสงส์ราคา “ยางมะตอย” พุ่ง!
6 พ.ย. 2563

นายชัยวัฒน์ ศรีวรรณวัฒน์ กรรมการผู้จัดการใหญ่ บริษัท ทิปโก้แอสฟัลท์ จำกัด (มหาชน) หรือ TASCO เปิดเผยถึงผลการดำเนินงานในไตรมาส 3/2563 บริษัทฯ มียอดขายยางมะตอยอยู่ที่ 0.51 ล้านตัน แบ่งเป็นตลาดในประเทศจำนวน 0.19 ล้านตัน และตลาดต่างประเทศจำนวน 0.32 ล้านตัน ส่งผลให้ไตรมาส 3/2563 มีรายได้จากการขายและบริการ 8,576 ล้านบาท และมีกำไรสุทธิ 1,862 ล้านบาท
“ผลประกอบการออกมาเป็นที่น่าประทับใจเป็นอย่างมากในไตรมาส 3/2563 การขายตลาดในประเทศได้รับปัจจัยบวกจากการเร่งเบิกจ่ายเงินงบประมาณประจำปี 2563 ที่เริ่มเบิกจ่ายตั้งแต่ปลายไตรมาส 2/2563 จนถึงสิ้นเดือนกันยายน 2563 ส่งผลให้ยอดขายในประเทศดีมากในไตรมาส 3/2563  สำหรับตลาดต่างประเทศอาจได้รับผลกระทบบ้างจากการแพร่ระบาดของไวรัส Covid-19
โดยเฉพาะประเทศอินโดนีเซียที่มีมาตรการ Lockdown ส่งผลให้หลายๆ โครงการก่อสร้างและซ่อมถนนถูกเลื่อนออกไปโดยไม่มีกำหนด  อย่างไรก็ตาม ตลาดในบางประเทศ เช่น เวียดนาม ก็ยังมียอดขายที่เติบโตอย่างแข็งแกร่ง  ท้ายสุดบริษัทฯ ได้รับประโยชน์จากราคาน้ำมันดิบในตลาดโลกซึ่งอยู่ในระดับต่ำประกอบกับการที่ราคาขายยางมะตอยโดยเฉลี่ยในไตรมาสที่ 3 ของตลาดในประเทศและตลาดต่างประเทศหลักๆ อยู่ในระดับที่สูง ส่งผลให้บริษัทมีกำไรขั้นต้นที่สูง” นายชัยวัฒน์ กล่าว
นอกจากนี้ ในเดือนตุลาคม 2563 ที่ผ่านมา บริษัทฯ ได้รับค่าสินไหมทดแทนจากเหตุการณ์เพลิงไหม้ส่วนที่สามจำนวน 179 ล้านบาทโดยประมาณ และอยู่ในขั้นตอนการเจรจาต่อรองค่าสินไหมทดแทนจากบริษัทประกันเพิ่มเติม
สำหรับกรณีการหยุดซื้อน้ำมันดิบจากประเทศเวเนซูเอลา ซึ่งจะมีผลช่วงปลายเดือนพฤศจิกายน 2563  บริษัทฯ อยู่ในระหว่างการพิจารณาซื้อน้ำมันดิบชนิดอื่นเพื่อทดแทนน้ำมันดิบจากประเทศเวเนซูเอลา ทั้งจากผู้ผลิตน้ำมันโดยตรงและบริษัทค้าน้ำมัน  รวมถึงจัดหายางมะตอยจากโรงกลั่นอื่นๆ ในภูมิภาคสำหรับสนับสนุนธุรกิจ Trading ในตลาดต่างประเทศของบริษัทฯ  ในระหว่างนี้ บริษัทฯ ขอเรียนว่าบริษัทฯ ยังมีน้ำมันดิบในสต็อกที่เพียงพอให้โรงกลั่นของบริษัทฯ ผลิตไปจนถึงไตรมาสที่ 1/2564  เป็นอย่างน้อย